曾參加2016年港姐的蘇韻姿(Andrea),憑無綫處境劇《愛‧回家之開心速遞》「紅衫魚」熊心如一角成功入屋,原本在劇中她有望和陳浚霆組成CP,但後來傳出她的工作態度問題未有改善而遭雪藏,之後已不再見她出現《開心速遞》,近日傳出Andrea離巢消息,她的Ig亦不再見有任何無綫經理人聯絡資料,而無綫官網藝員名單她的名字也被消失。
今午(9日)Andrea在Ig貼出當年參加港姐時的照片,撰長文交代去向並承認離巢,她寫道:「𠵱家係時候要跳出自己嘅舒適圈,接受新嘅挑戰啦。不經不覺嚟咗香港八年,我已經成長咗好多,學到好多嘢。喺呢一度遇到好多錫我嘅人,實在係好幸運。
首先要多謝珍姐(曾勵珍),喺我一個人嚟到香港嘅時候,俾機會我演熊心如,令到我喺香港都可以有一個家。亦都令到多咗人認識我、有不同嘅工作,學到好多中文。多謝您咁多年嘅教導栽培。我會好好緊記你教我嘅一切。
多謝樂小姐(樂易玲),由選美到入行,一路都好照顧住我,教我點樣做好一個藝人。仲有Management嘅同事,多謝你哋一直嘅照顧及幫忙,我會加倍努力!
多謝志偉哥(曾志偉)!你嘅指導,加上鼓勵,令到我發現自己可以有好多可能性。我會keep 住你俾我嘅正能量。
多謝監製祥哥(林建祥)!喺拍攝愛回家呢幾年嘅鼓勵、你對拍戲嘅熱情、創作力,有直啟發我,真係好榮幸能夠同你合作!
多謝監製佳導(鍾澍佳),俾個好好嘅機會我參與黑色月光,令到我見識多咗,學咗好多嘢,非常期待套劇播出!
仲有好多謝俾機會我嘅綜藝監製們,我知道自己嘅經驗少,所以感激你哋信任,俾我去嘗試不同嘅工作!多謝熊家人,冇家人喺香港嘅我,感恩有你哋就有家嘅感覺。
最後要多謝關心同錫我嘅台前幕後朋友仔!等緊埋位,或者收工嘅時候都會同大家一齊傾偈。我會記住一齊渡過過嘅美好時光!
相信喺未來大家一定能夠再遇到,亦都想藉呢個機會衷心祝福所有朋友,能夠在自己嘅舞台上發光發亮。」